Sprake van nuwe amnestietydperkMinister Bheki Cele maak Vrydag die misdaadstatistieke bekend. (Foto: Jairus Mmutle/GCIS) Daar is waarskynlik goeie nuus vir vuurwapeneienaars wie se lisensies verstryk het. Uit ŉ parlementêre vraag Woensdag aan die minister van polisie, Bheki Cele, of hy dit sal oorweeg om ŉ verdere amnestietydperk toe te staan vir die indiening van vuurwapens, het die minister gesê so ŉ versoek is “billik”. AfriForum het reeds in Februarie ŉ brief aan die minister gerig waarin die organisasie versoek dat ŉ tweede amnestietydperk oorweeg word. Dit is omdat vuurwapeneienaars in Januarie by polisiestasies weggewys is en nie hul vuurwapens kon inhandig nie. Van die probleme wat algemeen voorgekom het, was ŉ tekort aan voorgeskrewe vorms en polisiebeamptes om die werk te doen. Cele het Woensdag erken die tweede en laaste amnestietydperk is erg ontwrig en baie vuurwapeneienaars is daardeur geraak. Hy het gesê daar is steeds baie onafgehandelde “papierwerk” rakende die vorige amnestietydperk wat op 31 Januarie vanjaar verstryk het. Die warboel in die administrasieproses rakende die afhandeling van aansoeke om die hernuwing van vuurwapenlisensies het twee weke gelede duidelik geblyk uit ŉ parlementêre ondersoek na die aangeleentheid. Volgens dr. Pieter Groenewald, VF Plus-leier, was die nasionale polisiekommissaris, genl. Khehla Sitole, en sy span generaals nie eens in staat om aan die portefeuljekomitee oor polisie te sê hoeveel vuurwapens in die laaste amnestietydperk ingehandig is nie. Die komitee het daarop aan die minister geskryf oor probleme wat die amnestiesyfers betref, asook die onvermoë van die polisie om die groot agterstande by die Sentrale Vuurwapenregister uit te wis rakende die duisende lisensie-aansoeke van vuurwapeneienaars wie se lisensies verval het. Maroela Media het destyds berig dat slegs 10% van die 400 000 onwettige wapens teen einde Januarie vrywillig ingedien is. “Die hoë misdaadsyfer in Suid-Afrika, veral wat geweldsmisdade betref, is ontstellend en dit sal onbillik wees om wetsgehoorsame burgers te ontwapen ten koste van misdadigers wat gewis nie hul vuurwapens sal inhandig nie, ongeag enige amnestie,” het Groenewald gesê. “Gegewe die aanslag teen boere, is dit veral belangrik dat hulle ŉ behoorlike en billike geleentheid gegun word om hul lisensies te hernu.” Die VF Plus vind die minister se antwoord bemoedigend, maar meen dat hy geen ander keuse het nie, gegewe die onbevoegde wyse waarop die polisie die amnestieproses hanteer het.